2023.9.29.
HU
Az Európai Unió Hivatalos Lapja
L 242/541
Általános megjegyzések
1.
üdvözli a Számvevőszék által a közös vállalkozás 2021. évi pénzügyi évre vonatkozó éves beszámolójáról készített jelentés (a továbbiakban: a számvevőszéki jelentés) megállapítását, amely szerint az éves beszámoló minden lényeges szempontból hitelesen tükrözi a közös vállalkozás 2021. december 31-i pénzügyi helyzetét, a 2021. évi gazdasági események eredményeit, a pénzforgalmat és a nettó eszközállomány változásait, pénzügyi szabályzatának, valamint a Bizottság számvitelért felelős tisztviselője által elfogadott számviteli szabályoknak megfelelően; kiemeli továbbá, hogy a 2021. évi pénzügyi évre vonatkozó beszámoló alapjául szolgáló ügyletek minden lényeges szempontból jogszerűek és szabályszerűek;
2.
sajnálatosnak tartja azonban, hogy a Számvevőszék jelentése felhívja a figyelmet arra, hogy a közös vállalkozás 2021-es pénzügyi évre vonatkozó éves beszámolója közzéteszi a közös vállalkozás becslését az ITER-projekttel kapcsolatos szállítási kötelezettségei teljesítésének teljes költségéről, amelyet 18,3 milliárd EUR-ra becsülnek (2021-es értéken), valamint arra, hogy a becslés és a kockázati kitettség alapvető feltételezéseiben bekövetkező változások jelentős költségnövekedéshez és/vagy az ITER-projekt megvalósításának további késedelméhez vezethetnek;
3.
elismeri, hogy a Horizont Európa ambiciózus célokat tűz ki a közös vállalkozás számára, amelyek csak akkor érhetők el, ha olyan hatékony megoldásokat dolgoznak ki és hajtanak végre, amelyek kezelik a belső kontrollrendszerek gyengeségeit, és felkészítik a közös vállalkozást a felelősségi körök kiszélesedéséből eredő jövőbeli kihívásokra, például az emberierőforrás-menedzsment és -tervezés területén; ezzel összefüggésben rámutat, hogy a különösen bonyolult és megterhelő számítások és jelentéstételi követelmények jelentős hibakockázatot jelentenek, és ezért kéri, hogy lehetőség szerint vizsgálják meg olyan egyszerűsítések lehetőségeit, amelyek összeegyeztethetők a meglévő jogi kerettel;
4.
aggodalommal jegyzi meg, hogy Oroszország az ITER-IO tagjaként kötelezettséget vállalt arra, hogy több alkatrészt az ITER franciaországi összeszerelési helyszínére (Cadarache) szállít, és éves hozzájárulást nyújt az ITER-IO-nak, ami azzal a kockázattal jár, hogy az ITER-projekt további késedelmet szenved, és megnövekednek a költségei;
5.
megjegyzi, hogy a közös vállalkozás becslést vezet az ITER-projekttel kapcsolatos szállítási kötelezettségei teljesítésének összköltségéről („becsült összköltség”), amely tartalmazza az építési és üzemeltetési szakasz 2035-ig terjedő költségeit, valamint a leszerelési és deaktiválási szakasz 2042-ig terjedő költségeit; megjegyzi továbbá, hogy 2021 végén a közös vállalkozás ezt a teljes költséget 18,3 milliárd EUR-ra becsülte (2021-es értéken), amely a 2021 végén teljesített összes kifizetésből (8,3 milliárd EUR) és a jövőbeli kifizetések becsült összegéből (10 milliárd EUR) áll (2021-es értéken);
6.
rámutat arra, hogy a fenti becslés alapvető feltételezéseiben és a kockázati kitettségben bekövetkező változások további költségnövekedéshez és a projektek késedelméhez vezethetnek, és 2021-re vonatkozóan úgy véli, hogy a Számvevőszék jelentése alapján különös figyelmet kell fordítani néhány olyan eseményre, amelyek jelentős hatással lehetnek a becsült összköltségekre; rámutat, hogy az alapvető feltételezések kiterjednek az ITER-projekt 2023 első negyedévére tervezett új alapkoncepciójára, az alkatrészek késedelmes szállítására, az Oroszországgal szembeni szankciókra, a francia Nukleáris Biztonsági Hatóság (NSA) folyamatban lévő jóváhagyására a tokamak kamrában elhelyezendő alkatrészek összeszereléséhez, valamint a melegcella-komplexum költségbecslésének várható felülvizs­ gálatára; hangsúlyozza, hogy a projekt folytatásához elengedhetetlenül fontos alkatrészek hiányát eredményező szállítási problémák esetén meg kell vizsgálni az alternatív beszerzési lehetőségeket;
7.
emlékeztet arra, hogy az ITER hivatalosan 2025-re várja az első működési próbát, 2035-re pedig azt, hogy a fúziós erőmű teljeskörűen működik; megjegyzi azonban, hogy ezt az kiindulási pontot 2016-ban fogadták el, és azóta az építési és gyártási késedelmek és a Covid19-világjárvány miatt a 2025-ös dátum egyre valószínűtlenebbé vált; hangsúlyozza továbbá, hogy a Számvevőszék jelentése szerint fennáll a veszélye annak, hogy a különböző konstrukciók kombinációja miatt – kezdve a fúziós kísérleteknek helyet adó acélkamrát alkotó vákuumtartályrészek hegesztési problémáitól egészen a korrózió problémájáig, amely akár 2,2 milliméter mély repedéseket is okozhat a hővédő pajzson, ami az alkatrész felületére hegesztett 23 kilométernyi hűtőcső teljes egészét érinti – további késedelmek következnek be; megjegyzi, hogy mivel a hűtőcsövek repedése rendszerszintű lehet, és a tokamak összes hőpajzs-elemét érintheti, az ITER új irányítása javítási stratégiát léptet életbe a tokamak hővédő pajzs és a vákuumkamra szektorainak javítása céljából;